钦定古今图书集成/理学汇编/学行典/第010卷 > 性理大全 > 《太极》
## 钦定古今图书集成/理学汇编/学行典/第010卷 > 性理大全 > 《太极》

节斋蔡氏曰：“主太极而言，则太极在阴阳之先，主阴
阳而言，则太极在阴阳之内，时既不同，所主皆异，不
可执一而废一也。盖自阴阳未生之时而言，则所谓
太极者，即在乎阴阳之中也。”

西山真氏曰：“万物各具一理，万理同出一原。所谓万
物一原者，太极也。太极者，乃万理统会之名，有理即
有气，分而为二则为阴阳，分而为五则为五行。万事
万物，皆原于此。人与物得之则为性。性者即太极也，
仁义即阴阳也，仁义礼智信即五行也。万物各具一
理，是物物一太极也。万理同出一原，是万物统体一”
太极也。太极非有形有气之物，只是理之至者。故曰
“无极而太极。”

北溪陈氏曰：“太极之所以为极至者，言此理至中至
正，至精至粹，至神至妙，至矣尽矣，不可以复加矣，故
强名曰极。　太极只是以理言也，理缘何又谓之极？
极，至也，以其在中有枢极之义，如皇极、北极等，皆有
在中之义，不可便训极为中。盖极之为物，常在物之
中，四面到此都极至，都去不得。如屋脊梁谓之屋极
者”，亦只是屋之众材，四面凑合到此处，皆极其中。就
此处分出去，布为众材，四面又皆停匀，无偏剩偏欠
之处。如塔之尖处，便是极。如北极，四面星宿皆运转，
惟此不动，所以为天之枢。若“太极”云者，乃是就理论，
天之所以万古常运，地之所以万古常存，人物之所
以万古生生不息，不是各各自恁地，都是理在其中，
为之主宰，便自然如此。就其为天地万物主宰处论，
恁地浑沦极至，故以“太极”名之。盖总天地万物之理，
到此凑合更无去处。及散而为天地、为人为物，又皆
一一停匀，无少亏欠，所以谓之“太极。”　太极只是总
天地万物之理而言，不可离天地万物之外而别为
之论。才说离天地万物而有个理，便成两截去了。
未有天地万物，先有是理。然此理不是悬空在那里，
才有天地万物之理，便有天地万物之气；才有天地
万物之气，则此理便全在天地万物之中。周子所谓
“太极动而生阳，静而生阴”，是有这动之理，便能动而生阳；才动而生阳，则是理便已具于阳动之中。有这
静之理，便能静而生阴；才静而生阴，则是理便已具
于阴静之中。然则才有理，便有气；才有气，理便全在
这气里面。那相接处全无些子缝罅，如何分得孰为
先，孰为后？所谓“动静无端，阴阳无始。”若分别得先后，
便偏在一边，非浑沦极至之物。

临川吴氏曰：“太极本无体用之分，其流行变化者，皆
气机之阖辟，有静时，有动时。当其静也，太极在其中，
以其静也，因以为太极之体；及其动也，太极亦在其
中，以其动也，因以为太极之用。太极之冲漠无朕，声
臭泯然者，无时而不然，不以动静而有闲，而亦何体
用之分哉？　开物之前混沌，太始混元之如此者，太
极”为之也。开物之后，有天地，有人物，如此者，太极为
之也。闭物之后，人销物尽，天地又合为混沌者，亦太
极为之也。太极常常如此，始终一般，无增无减，无分
无合，故以未判。已判言太极者，不知道之言也。〈按理气中

凡言“天地、日月” 者，皆归专部，兹不具载。